1Paapo ũYesu numaĩĩla ĩmaũmbĩ nĩamanigua aakue, 2nuũga, “ĩAlangi nĩApalisayo ikyalansile mũtyengu lya kĩMusa; 3iio gua, muziambe nukukuzitenda zensi naĩkakumuĩĩla, ĩpa uutendi waao muleke kuutiata, kunsooko akutambulaa udũũ, sika akutendaa. 4Kuitĩ akutũngaa mĩligo mĩlũto nukukuegaalia ĩantu, ĩo ĩeene sika aloe kukuĩsũnta sunga naluala luao. 5Kangĩ uutendi waao wensi akutendaa itĩ alaaue nĩantu. Akugalĩmpagiaa impĩgĩ zaao, akongeelagiaa ĩmasogolo na ntiila zaao; 6aloe kukikyalansa mumatengu mikyulio pandia, numumatengu ma kuntongela mumasũnagogi, 7nukwiũgigua mumagulaanĩlo, nukwiĩĩtua nĩantu, ‘Mumania namukulu.’ 8Ĩpa inie mulekiĩĩtua nĩantu mumania namukulu, kuitĩ uMumania waani ingĩ umuĩ, niniinie tũlũ ensi mukĩnũna. 9Kangĩ muna nsĩĩ muleke kumuĩta kamuntu tata, kuitĩ utata waani ingĩ umuĩ, nwa kwigyulu. 10Kangĩ mulekiĩĩtua atongeeli, kuitĩ umutongeeli waani ingĩ umuĩ uKilisito. 11Nduzo namukulu kumiani ukitũla mwĩtumi waani. 12Wensi nukĩkulagiaa ukiniinupigua; wensi nukĩniinupagiaa ukikuligua.” 13“Ukĩa kumuani alangi ĩApalisayo, anamampĩlu! Kunsooko mukuadadĩĩla ĩantu uutemi wa kwigyulu; inie uniinie sika mũingĩla, sunga naiingĩla sika mukualegela ingĩle. 14Ukĩa kumuani alangi nĩApalisayo, anamampĩlu! Kunsooko mukuzilĩaa inumba za akiĩlua, nukuunamampĩlu mukulompaa ilĩĩpũ. Luulo gua, mũjililigia uulamulua naulũto nangũlũ. 15Ukĩa kumuani alangi nĩApalisayo, anamampĩlu! Kunsooko mukupilimaa munanza numuna nsĩĩ koona muligie mumanigua umuĩ, nĩpĩna mwamuligia, namumutenda wĩĩ muana wa Gehena nkua zibĩlĩ kwikĩla inie. 16Ukĩa kumuani atongeeli namuapokũ, namukuũgaa, ‘Wensi nwakulapa kuNumba ya kĩNzua, sika kĩntu; ĩpa wensi nwakulapa kuzahabũ ya Numba ya kĩNzua wĩtũngaa.’ 17Muanaulu inie, kangĩ muapokũ! Kuitĩ yaani naikulu; zahabũne, kanga ĩNumba ya kĩNzua nyukumielagiaa ĩzahabũ? 18‘Kangĩ wensi nwakulapa paupolelio, sika kĩntu; ĩpa wensi nwakulapa kusadaka niĩlĩ mukiania yaakue wĩtũngaa.’ 19Muapokũ inie! Kuitĩ yaani naikulu; sadakane, kanga pawĩtekelo naukumeelagiaa ĩmasongelio. 20Iio gua, wensi nukulapaa paupolelio ukulapaa kuwaasio nukuintu yensi nayĩĩlĩ mukiania yaakue. 21Wensi nwakulapa kuNumba ya kĩNzua akulapa kuniasio nukumuakue nũkyalile muasio. 22Wensi nwakulapa kwigyulu ukulapaa kũtyengu lya kĩtemi lya kĩNzua, nukumuakue nũkyalansile muasio.” 23“Ukĩa kumuani alangi nĩApalisayo, anamampĩlu! Kunsooko mukupũnagiaa tyũmpĩ likyumi lya ulũmba nintole numulenge, namugumanĩĩlia inkaani nankulu ĩza Ulagĩĩlio kulukuuluu, nĩkĩnishungu, nuusuĩĩli; izi zimũjĩpĩĩle kukuzitenda nĩnazĩngĩ mulekigumanĩĩlia. 24Atongeeli apokũ, naakusuzaa ĩmbuu nukwimĩla ĩngamĩa!” 25“Ukĩa kumuani alangi nĩApalisayo anamampĩlu! Kuitĩ mukoogagiaa ĩkĩĩko nĩnungu kunzi, ĩpa munsĩ ijuile uleegelania nuusiita kĩgilia. 26Ue Mupalisayo numupokũ! Oogia tĩĩ ĩkĩĩko munsĩ koona kyatũla kielu nukunzi gaa.” 27“Ukĩa kumuani alangi nĩApalisayo anamampĩlu! Kuitĩ mwĩpianile niibĩĩla naipakue ĩnkenke, ndio kunzi igyelĩĩle iiza, ĩpa munsĩ ijuile ĩmakũpa ma akiu nuudobũ wensi. 28Iio-iioo gua, niniinie, kunzi mukigyelelaa kuantu muakola kulukuuluu, ĩpa mwijuile uunamampĩlu nuuleki.” 29“Ukĩa kumuani alangi nĩApalisayo anamampĩlu! Kuitĩ mukuijengaa iibĩĩla ya anakĩdagu nukukĩmoogeelia ĩmijukĩlo ma anakulukuuluu, 30nukwiũga, ‘Ishie kanga ĩalĩĩ kukoolĩ pantondo za atata ĩĩtu, sika alĩ kwijilikamantana ndĩo mumĩgali ya anakĩdagu.’ 31Itĩ mwĩkuĩlĩĩle uniinie, kĩna inie mwĩaana aao naalĩ aaulagile ĩanakĩdagu. 32Mijuliĩ gua, ĩngele ya atata aani! 33Inie nzoka, luuli lwa mũilu, muukakuutalama mbii ulamulua wa muGehena? 34Luulo gua, laaĩ, ĩne ntumile kumiani anakĩdagu nĩanamasala nĩalangi. Muĩa, ĩĩĩa mukakuaulaga nukukuakononteela mumusalaba; ĩĩĩa mukakuakuangĩĩla mumasũnagogi maani, nukukuaĩnga kaa kukaa, 35koona ĩmĩgali tũlũ yensi nya kulukuuluu naalĩ iitĩkile muna nsĩĩ yĩmuuzĩĩle inie, kwipũna umugali wa kĩAbeli umunakulukuuluu sunga umugali wa kĩZakalia ũsha Balakia naalĩ mumuulagile pakatĩ ya Numba ya kĩNzua nĩpaupolelio. 36Tai nukumuĩĩla, izi tũlũ zikiiiza kuwĩleli uu.” 37“Ee Yelusalemũ, nukuaulagaa ĩanakĩdagu nukukuatũla ĩmagũe naatumue kumuako; nkua zinga kuuzaa nsiile kukuailingĩĩla ĩaana aako kĩna yoi ĩnkuku nyukupiilingĩĩla ipiana piakue mumbaa zaakue, ĩpa sika namugomba. 38Laaĩ ĩnumba yaani yaazaa shaamua! 39Kuitĩ namuĩĩla, sika mukimona kainiino sunga pĩna mukiũga, Wakũmazukigue nũjile muliina lya kĩShekulu.”
Copyright
Learn More